《送人赴阙》
宋代·张嵲

宗庙璵璠器，皇家柱石臣。
策名存紫府，佐世值昌辰。
德懋膺宸眷，才雄处要津。
文辞追贾马，宾望并荀陈。
共贵丰年玉，咸推席上珍。
荐延言有味，发摘政发神。
既畏西门猛，兼怀郑产仁。
化民几变鲁，群盗遂奔秦。
峻节推邦直，高风从佞人。
立身惟耿耿，谗口遂狺狺。
一出修门道，重尝未下莼。
岂同游泽畔，讵类卧漳滨。
逸兴倾醇酎，清谈岸角巾。
处屯常若泰，在屈每如神。
忽下泥金诏，初回雨露春。
巾车趋象阙，鸣玉觐枫宸。
江汉终归海，风花复坠茵。
途长知騄骥，霜后识松筠。
道合明良旧，恩濡宠数新。
调元归大鼐，燮理属洪钧。
贱子独何者，龙门亦有宾。
承颜常数数，惠训每谆谆。
屡赏王濛语，宁遗赵壹贫。
数言真可诵，一语足书绅。
他日承题品，今朝冀选抡。
知归如有地，拜赐送无垠。
菅蒯虽何用，驽骀尚可驯。
傥能收散诞，幸免屡逡巡。
怅别瞻行旆，衔恩睇后尘。
祝公闻政日，著意念穷鳞。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。